Wat het van die idioom in ons taal geword? – toortsie.com
Wat het van die idioom in ons taal geword?
Oktober 16, 2015 Oktober 16, 2015 ~ Toortsie
Dis 'n vraag wat ek deesdae baie vra. Mense sê goed met geen kwade bedoelings nie, ander gryp een woord en raak heeltemal op hol daarmee, ruk dit totaal uit verband uit en rig baie skade aan.
Ja, mense verstaan mekaar soms heeltemal verkeerd, maar so baie keer voel ek dat die probleem toegeskryf kan word aan die gebrek aan goeie taal. Dadelik wil ek bysê: Ek is NIE 'n taalkundige nie. Ek het nie tale aan 'n universiteit studeer nie, ek dink nie die Afrikaans met 'n groot A wat ek in HOD gedoen het, maak my 'n taalkundige nie. Ek is egter lief vir my taal, ook probeer ek om 'n probleemoplosser te wees, eerder as 'n probleemskepper. Ek hou daarvan om te probeer agterkom wat die kern van 'n probleem is en dan dáár dit reg te stel, in plaas van net 'n salfie aan te smeer en dan is als mos reg.
Wat gaan aan? Wat is die rede dat mense 'n kleinigheid wat nie eers veronderstel is om daar te wees nie, opblaas tot iets groots? Hoekom heg mense ander waarde aan woorde as wat die bedoeling was? Is dit omdat hul in hulself gefrustreerd voel en sommer net rede soek om te baklei? Voel hul ekstra sensitief, is die vrees dat iemand dalk 'n swakplek in hul mondering mag raaksien, dat hul die geringste dingetjie wat dalk 'n negatief mág beteken, al is dit nie eens so bedoel nie, moet aanveg? Het 'n veg-of-vlug situasie só in 'n vegsituasie ontaard, asof dit die enigste manier van doen is? Het padwoede en woordwoede ons hele lewe oorgeneem? Of is dit dalk foutsoekers wat net daarop uit is om moeilikheid te maak?
Of verstaan ons net nie meer ons mooi taal nie? Het ons dalk ons taal verskraal omdat ons nie meer idioom verstaan nie, en mense wat dit dan wel gebruik, verkeerd verstaan en verkeerd aanhaal? Soveel so dat mens bang word om dit te gebruik, verplig word om eenvoudiger taal te gebruik uit vrees dat iemand jou dalk verkeerd kan aanhaal? Is dit dalk dat almal deesdae aan sosiale media deelneem, ongeag die taalkwaliteit?
Ek vra maar net, dis dinge wat my pla.
Toortsie, een met self baie foute
Posted in Opheffingswerk; Opvoeding, Sosiale media, Vrae
‹ PreviousSus en Daan en die slapery
15 thoughts on "Wat het van die idioom in ons taal geword?"
Oktober 16, 2015 om 12:01 nm
Presiesheid,dissipline,respek,selfdissipline is alles dinge wat ingeboet word vanweë te veel klem op regte.Ongelukkig ly taal ook daaronder.Elke Jan Rap en sy maat lê 'n vrot eier oor alles en soms hang ek my kop in skaamte vir die swak taalgebruik en spelling.Dan wonder ek of hulle ooit skool gegaan het?
Oktober 16, 2015 om 12:54 nm
Die ding van aandrang op MY regte, is dat ek ook moet besef, die ANDER OU HET OOK REGTE. Soveel keer kom die ander ou se regte onder gedrang as EK te veel aandring op MY regte.
Oktober 17, 2015 om 10:53 vm
Ek dink dis 'n ding van die nuwe generasie, die respek, selfdissipline en omgee om werk te lewer van 'n hoë standaard is nie wat dit was nie, en daarmee saam die aandrang op regte, ja. En dan verloor mense hulle sin vir humor en neem te maklik aanstoot. Ek het juis die ander dag gedink dat ek moet oppas dat ek nie die Afrikaanse idiome vergeet nie want in 'n wêreld waar ek meestal Engels praat en net by die huis Afrikaans bly die idiome soms agterwëe.
Oktober 16, 2015 om 7:56 nm
Ek het darem 'n paar gunstelinge … grinni9k… en dan maak ek sommer nuwes ook op!
Oktober 16, 2015 om 8:24 nm
Die taal ontwikkel mos! 😉
Oktober 16, 2015 om 9:34 nm
Ja, ons taal het die afgelope tyd baie deurgeloop. Ekself hou ook nie baie van die vermenging nie …
Oktober 17, 2015 om 6:29 vm
Ek maak myself ook soms skuldig hieraan.
Oktober 17, 2015 om 5:10 vm
Interessant! Ek gebruik nogal idiome as ek met my kinders praat(ons praat altyd Afr as ons saam is) Male sonder tal het hul nie n idee wat dit beteken nie. Gelukkig vra my seun gereeld wat dit beteken. Ek dink nie hul het gedurende hul skooltyd baie daarmee te doen gekry nie. (1999 matriek geskryf) Ek het selfs die behoefte om vir my engelse vriendinne so n sêding toe tevoeg! Hul lig wenkbroue en wil meestal weet wat dit beteken. Hul kan natuurlik nie glo dat ek tweetalig is nie!
Oktober 17, 2015 om 6:31 vm
Vir eentaliges is dit altyd wonderlik as iemand goed tweetalig is. Hoe meer taal die man, hoe meer man die man. Of hoe lui dit?
Oktober 17, 2015 om 6:38 vm
Ha ha, ja jong. Dis net vir te oulik dat net Engels of net Afrikaans die meeste te sê het oor taalgebruik!
Oktober 18, 2015 om 10:27 nm
Dit is jammer dat daar soveel kinders is wat geen taal goed kan praat nie; hetsy afrikaans, engels of xhosa. Ek hoor so baie die deurmekaar gepratery van tale – so hartseer.
Oktober 18, 2015 om 10:38 nm
Ja. Mens verstaan as dit kinders uit agtergeblewe gebiede is, maar as dit opgevoede kinders is wat só praat, is dit eintlik skokkend.
Oktober 19, 2015 om 12:11 nm
Gelukkig is ek oud en maak dit nie saak as ek iets reguit vra nie. Baie keer vra ek vir die jongmense: "Praat jy nou Afrengels of Englikaans?" Soms sal hulle se dat hulle jammer is oor hulle Afrikaans nie so goed is nie, maar dan het hulle in Afrikaans skool gegaan en gestudeer. Ek sal eerder Engels praat as hierdie geroesemoes wat baie jong mense deesdae Afrikaans noem.